คุณแม่ชาวเซเนกัล ยืมวิธีการเลี้ยงลูกของจิงโจ้ มาปรับใช้กับการดูแลทารกวัยแบเบาะ
เวลานี้คุณแม่ชาวเซเนกัลบางคน กำลังเรียนรู้วิธีใหม่ในการช่วยให้เด็กทารกที่คลอดก่อนกำหนด มีโอกาสรอดชีวิตต่อไปได้ แนวคิดนี้ไม่ใช่สิ่งใหม่แ
คุณผู้ฟังคงจะพอคุ้นกับภาพแม่จิงโจ้ นำลูกจิงโจ้หรือที่ชาวออสเตรเลียเรียกกันว่าโจอี้ ใส่กระเป๋าหน้าท้อง แล้วกระโดดไปไหนต่อไหน จนกว่าลูกจิงโจ้นั้นจะสามารถออกเผชิญโลกกว้างได้ตามลำพังผู้เชี่ยวชาญเชื่อว่า วิธีที่แม่จิงโจ้ใช้เลี้ยงดูลูกจิงโจ้นั้น สามารถนำมาปรับใช้กับการดูแลเด็กทารกวัยแบเบาะแบบแนบชิดสนิทสนมได้เป็นอย่างดี ที่เซเนกัล และประเทศอื่นๆ ในอาฟริกานั้นปกติแม่จะใช้วิธีนำลูกไพล่หลัง แล้วเอาผ้าห่อไว้เวลาจะออกนอกบ้านหรือทำกิจกรรมต่างๆแต่ปัจจุบัน แพทย์ผู้เชี่ยวชาญด้านเด็กแรกเกิดในเซเนกัลกำลังรณรงค์ ให้ใช้วิธีเลี้ยงลูกแบบแม่จิงโจ้นี้สำหรับเด็กทารกที่คลอดก่อนกำหนด เพราะการโอบอุ้มลูกไว้ด้านหน้า จะทำให้แม่สัมผัสกับลูกได้โดยตรงและช่วยให้ลูกรู้สึกอบอุ่นขึ้นนอกจากนี้แม่ยังสามารถให้ลูกน้อยกินนมของตนเองได้ทุกเวลาที่ต้องการอีกด้วย โครงการนี้ได้รับการสนับสนุนด้านเงินทุนจากกระทรวงสาธารณสุขเซเนกัล และองค์การยูนิเซฟ ในแต่ละปี จะมีเด็กทารกลืมตาออกมาดูโลกที่ศูนย์สุขภาพชานกรุงดัก สถานที่ทำงานของคุณหมอ Ousmane Ndiaye ราว 7พันคน ประมาณ 1 ใน 5 ของเด็กแรกเกิดเหล่านั้น มีน้ำหนักตัวต่ำกว่ามาตรฐาน ซึ่งต้องอาศัยตู้อบทารกเพื่อช่วยให้ร่างกายอบอุ่นอยู่เสมอ แต่ตู้อบดังกล่าวในเซเนกัลมีไม่มากนักอัตราการเสียชีวิตของเด็กแรกเกิดในเซเนกัล รวมทั้งในประเทศแถบตะวันตกและตอนกลางของอาฟริกาจึงอยู่ในระดับที่สูงที่สุดในโลก คือในเด็กแรกเกิด 20 คน จะมีเสียชีวิต 1 คนโดยสาเหตุหลักคือการคลอดก่อนกำหนดนั่นเอง คุณหมอ Ndiaye บอกว่า เด็กแรกเกิดที่มีน้ำหนักน้อยกว่า2 กิโลกรัม จะได้รับการดูแลเป็นพิเศษจากนางพยาบาลผดุงครรภ์และที่คลีนิคจิงโจ้ในศูนย์สุขภาพแห่งนี้ จะช่วยสอนคุณแม่เกี่ยวกับวิธีโอบอุ้มลูกน้อยไว้แนบอกให้ความอบอุ่นจากร่างกายแม่ถ่ายทอดไปสู่ลูกและเสียงเต้นของหัวใจแม่ก็จะช่วยควบคุมจังหวะการหายใจของลูกได้ด้วย คุณหมอ Ndiaye ยังบอกด้วยว่าทางศูนย์มีแผนจะขยายโครงการเลี้ยงลูกแบบแม่จิงโจ้ สำหรับเด็กทารกที่คลอดก่อนกำหนดทั่วเซเนกัลโดยวิธีที่ดีที่สุดที่คุณหมอเชื่อว่าจะทำให้คุณแม่จำนวนมากหันมาใช้วิธีนี้คือการบรรยายสรรพคุณโดยแม่ที่ผ่านประสบการณ์เลี้ยงลูกแบบนี้มาด้วยตนเอง คุณแม่ Koumba Gueye เพิ่งคลอดลูกชายคนที่3 ก่อนกำหนดเป็นเวลาราว 6 สัปดาห์ เธอหันมาใช้วิธีโอบอุ้มลูกไว้ด้านหน้า ซึ่งดูแปลกๆในสายตาชาวเซเนกัลคนอื่นๆ แต่หลังจากนั้นไม่กี่สัปดาห์ วิธีแบบแม่จิงโจ้นี้ ก็ช่วยให้ลูกชายของเธอมีชีวิตอยู่รอดได้ต่อไปเธอบอกในตอนท้ายว่า คนเรามีเลือดเนื้อ และไม่ใช่หุ่นยนต์ การโอบอุ้มสัมผัสลูกโดยตรงจึงเป็นการแสดงความรักอย่างหนึ่งที่คุณแม่พึงกระทำและเป็นการถ่ายทอดความอบอุ่นให้แก่ลูกน้อย ทั้งทางร่างกายและจิตใจ